Motivul pentru care Sam cel Român a fost dat afară din țară

Pe 21 iulie, Sam cel Român a anunțat, într-un mod original, că a plecat din țară. A postat pe Facebook că a renunțat la slujba sa de „rege” al României, revenind, o zi mai târziu, cu explicații. „Bine, acum nu mai pot țin ascuns faptul ca pe dată de 21 iulie am fost dat afară din România în mod permanent. Era ceva neașteptat și nedrept în oricare sens. Pentru voi pe care mă cunoașteți personal, aveți răbdare. O sa scriu un post aici si pe site-ul meu și totul ce s-a întâmplat va fi explicat”, a scris americanul, mulțumindu-le tuturor celor care l-au sprijinit. „Recunosc că am primit interdicție, dar nu contează, tot mai iubesc România și viața mea frumoasă pe care am avut acolo mai mult de zece ani. Autoritățile zic ca nu mai sunt bine venit dar o să rămân român în sufletul meu până când mor. O interdicție nu poate schimba faptul că iubesc țara asta și într-o bună zi o să mă întorc acasă, adică în Cluj, inima Ardealului”, a adăugat americanul.

Serviciul pentru Imigrări al Județului Cluj a emis miercuri un comunicat, în care spunea că a descoperit un cetățean american în vârstă de 41 de ani care stătea ilegal în România. „S-a constat faptul că pe numele persoanei în cauză a fost emisă anterior o decizie de returnare de pe teritoriul României, pe care nu a respectat-o. Având în vedere cele constatate, polițiștii Serviciul pentru Imigrări al județului Cluj au luat măsura de îndepărtare sub escortă a acestuia de pe teritoriul național și au condus cetățeanul străin la punctul de trecere a frontierei”, se arată în comunicat.

„A venit în urmă cu 6-7 ani și a uitat să mai plece”

Contactat de gândul, comisarul șef Marius Ludușan, care conduce Serviciul pentru Imigrări din Cluj, a vorbit despre motivul pentru care „un cetățean american de 41 de ani a fost îndepărtat de pe teritoriul național”. „El a intrat legal în țară în urmă cu 6-7 ani și a uitat să mai plece. Ca să rămână în țară pentru o perioadă atât de lungă, el trebuia să se adreseze oricărui oficiu teritorial și să solicite prelungirea cdreptului de ședere. Sau trebuia să iasă din țară 90 de zile, pentru a avea dreptul stea în România o perioadă echivalentă. El nu a făcut acest lucru, iar noi am emis o decizie de returnare pe care el a contetstat-o în instanță. Curtea de Apel Cluj a stabilit, în mai-iunie, că decizia este corectă, iar el avea 15 zile să plece din țară. Nu a făcut acest lucru”, a spus Ludușan.

„Nu putea să creadă că i se întâmplă așa ceva”

În momentul în care polițiștii au venit la el la ușă, americanului nu-i venea să creadă, spune comisarul șef: „Ba glumea, ba devenea serios. Nu prea putea să creadă ce i se întâmplă așa ceva. A cerut să vorbească cu avocata lui, s-a consultat cu ea. Având în vedere că vine dintr-o țară care are cultura legii, s-a conformat și nu a creat probleme. Una dintre competențele noastre este combaterea șederii ilegale a străinilor în România. Cine rămâne aici trebuie să se conformeze unor legi. Așa se întâmplă și în SUA, și în Canada, și peste tot”, adaugă Ludușan. Potrivit acestuia, până la 100 de cetățeni străini primesc într-un an somație să părăsească țara, iar 95% dintre ei se conformează. „Pe 5% trebuie să-i escortăm cu poliția”, a declarat comisarul șef pentru gândul.

Americanul are interdicție de a intra în România pentru 2 ani și șase luni, iar perioada ar fi fost mai mare dacă statul român ar fi trebuit să cheltuiască bani pentru a-i asigura transportul în afara țării.

Sam cel Român în 2011: „Aici e casa mea și aici o să mă îngropați”

La sfârșitul anului 2011, gândul a publicat povestea lui Sam cel Român, care spunea atunci: „Aici e casa mea și aici o să mă îngropați. România are tot, mare, munți, orașe frumoase, aer proaspăt, apă bună, mâncare sănătoasă, femei frumoase. Ce mai doriți, sincer, când toată lumea care vine aici rămâne șocată când vede ce țară extraordinară e România? Am stat de vorbă cu o grămadă de turiști din toată lumea și toți mi-au spus că aici e un fel de paradis. Sigur, nu e totul perfect, nici vorbă, e și sărăcie, și corupție, am stat și eu la coadă, OK! Dar e o țară foarte bogată, cu resurse care nu se pot cumpăra, cu bani se cumpără mașină sau casă de lux, dar ce preț are aerul proaspăt sau apa bună? Nici pentru un milion de dolari nu se găsește așa ceva în alte părți. Păi, unde se găsesc urși în Italia, de exemplu, urși cum am văzut eu la Sinaia și la Brașov?”. Americanul vorbește româneștie cu accent ardelenesc și a scris un ghid turistic al României, „The Complete Insider’s Guide to Romania”, dar și o carte în limba română, „Balada Supraviețuitorului”.